KENDELSE AFSAGT AF FORMANDEN FOR DOMSTOLENS FØRSTE AFDELING

AF 28. MARTS 1974 ( 1 )

Berthold Küster mod Europa-Parlamentet

Sag 23/74 R

I sag nr. 23/74 R

BERTHOLD KÜSTER, tjenestemand ved Europa-Parlamentet, repræsenteret af Victor Biel, advokat i Luxembourg, med bopæl 71, rue des Glacis, Luxembourg,

sagsøger,

mod

EUROPA-PARLAMENTET, repræsenteret af Alex Bonn, advokat i Luxembourg, med bopæl 22, Cote d'Eich, Luxembourg,

sagsøgt,

angående en begæring om udsættelse af enhver foranstaltning, som tilsigter at besætte den ledige stilling som kontorchef i sekretariatet for Parlamentets miljø- og sundhedsudvalg, har

FORMANDEN FOR 1. AFDEL ING VED DE EUROPÆISKE FÆLLESSKABERS DOMSTOL

afsagt følgende

KENDELSE

Berthold Küster, tjenestemand i lønklasse A4 siden den 1. juni 1971, har siden den 1. september 1971 midlertidigt gjort tjeneste som sekretær for Parlamentets miljø- og sundhedsudvalg;

den 22. februar indgav han en administrativ klage til ansættelsesmyndigheden med henblik på anvendelse af tjenestemandsvedtægtens artikel 7, stk. 2;

Europa-Parlamentets generalsekretær afviste ved brev af 4. marts 1974 denne klage.

Parlamentet besluttede 14. februar 1974 — i overensstemmelse med resultaterne af den interne udvælgelsesprøve 43/A — at udnævne fem tjenestemænd til kontorchefer i lønklasse A 3 ved Generaldirektoratet for de parlamentariske udvalg og delegationer, idet det forudsattes, at en af disse tjenestemænd skulle lede sekretariatet for miljø- og sundhedsudvalget;

over beslutningen af 14. februar 1974 indgav sagsøgeren administrativ klage dateret 7. marts 1974 til ansættelsesmyndigheden;

den 14. marts afviste Parlamentets formand klagen.

Ved stævning indleveret til justitskontoret den 19. marts har sagsøgeren nedlagt påstand om, at Parlamentet dømmes til at betale sagsøgeren forskelsbeløbet i henhold til vedtægtens artikel 7, stk. 2 samt at annullere den interne udvælgelsesprøve 43/A.

Han har ved et stævningen bilagt dokument yderligere fremsat en begæring om en foreløbig forholdsregel for at opnå en kendelse om, at enhver foranstaltning til besættelse af den ledige stilling som kontorchef i sekretariatet for miljø- og sundhedsudvalget skal udsættes.

I henhold til procesreglementets artikel 83, stk. 1 har Europa-Parlamentet i et til justitskontoret den 25. marts 1974 indleveret dokument nedlagt påstand om, at begæringen om en foreløbig forholdsregel ikke tages til følge.

I det foreløbige retsmøde den 27. marts 1974 påhørte Domstolen parternes indlæg.

Grunde

1 Küster anmoder ved sin begæring om en foreløbig forholdsregel Domstolen om at bestemme, at enhver foranstaltning til besættelse af den ledige stilling som kontorchef i sekretariatet for miljø- og sundhedsudvalget skal udsættes.

2 Europa-Parlementet påstår begæringen afvist med den begrundelse, at den har en anden genstand end hovedsagen.

3 I henhold til ordlyden af artikel 83, stk. 1, andet afsnit kan en begæring om udsættelse »kun admitteres, hvis den hidrører fra en part i en sag, som verserer for Domstolen, og den vedrører denne sag«;

4 den omhandlede begærings genstand er at forhindre, at en af de ved udvælgelsesprøve 43/A forfremmede tjenestemænd bliver udnævnt til sekretær for miljø- og sundhedsudvalget;

5 denne begæring vedrører de påstande, der er nedlagt under retsforhandlingen i hovedsagen, idet den ene af disse går ud på, at det statueres, at sagsøgeren de facto beklæder den nævnte stilling, og idet den anden tilsigter annullation af udvælgelsesprøve 43/A;

6 da begæringen om udsættelse således opfylder de i artikel 83, stk. 1 opstillede betingelser, kan den admitteres.

7 Sagsøgeren gør gældende, at den øjeblikkelige besættelse af stillingen i sekretariatet for miljø- og sundhedsudvalget er til uoprettelig skade for hans rettigheder og interesser;

8 den eventuelle annullation af udvælgelsesprøve 43/A giver kun sagsøgeren sikkerhed for, at han bliver tilknyttet nævnte sekretariat, såfremt denne stilling forbliver ubesat under hovedsagen;

9 Parlamentet lider i øvrigt intet tab ved en udsættelse.

10 Vedtægtens artikel 7, stk. 1 bestemmer, at tjenestemanden skal ansættes i en stilling i sin kategori;

11 dog henhører bedømmelsen af en tjenestemands kvalifikationer med henblik på en bestemt funktion under administrationens kompetence;

12 herefter kan sagsøgeren ikke påberåbe sig en ret til en bestemt stilling i sekretariatet for miljø- og sundhedsudvalget;

13 selv om det antages, at han får medhold i sin principale påstand, og at han følgelig bliver forfremmet til lønklasse A 3, tilkommer det alligevel ansættelsesmyndigheden af afgøre, i hvilken stilling han skal gøre tjeneste;

14 følgelig må sagsøgerens begæring om, at en bestemt stilling holdes åben for ham i afventning af hovedsagens resultat, forkastes.

Vedrørende sagsomkostningerne

15 På sagens nuværende stadium tages der forbehold for sagsomkostningerne;

I henhold til disse grunde, under henvisning til procesdokumenterne, efter at have hørt de af parterne afgivne mundtlige indlæg, under henvisning til vedtægten ror tjenestemænd i De europæiske Fællesskaber, saerlig dennes artikel 7, under henvisning til procesreglementet for De europæiske Fællesskabers Domstol, særlig dennes artikel 83, afsiger Domstolen vedrørende spørgsmålet om en foreløbig forholdsregel sålydende KENDELSE

1. Begæringen om en foreløbig forholdsregel tages ikke til følge.

2. Sagsomkostningerne forbeholdes.

Afsagt i Luxembourg den 28. marts 1974. A. Van Houtte Justitssekretær A. M. Donner Formand for I. afdeling

( 1 ) – Processprog: Fransk.